Thuli sê sy weet nie van voorlopige Vrede-verslag | Netwerk24
Deur Sarel van der Walt 21 Mei 2019 20:45
Sover sy kan onthou, was daar geen voorlopige verslag oor die Estina-suiwelprojek in Vrede in die Vrystaat toe haar termyn as openbare beskermer (OB) geëindig het nie, sê prof. Thuli Madonsela.
Dit is in reaksie op ’n uitlating van adv. Busisiwe Mkhwebane, haar opvolger, wat in onderhoude met die SAUK gesê het sy beplan om só ’n verslag van Madonsela openbaar te maak.
Prof. Thuli MadonselaFoto: Argief
Die hooggeregshof in Pretoria het Mkhwebane se verslag oor dié omstrede suiwelprojek Maandag ongrondwetlik en ongeldig verklaar. Die verslag is tersyde gestel.
Die hof het bevind dat Mkhwebane haar plig versuim het om die projek behoorlik te ondersoek en daaroor verslag te doen.
Regter Ronel Tolmay het ook beslis dat sy diegene wat by die skandaal betrek word, nie behoorlik ondersoek het nie.
Sowat R200 miljoen wat vir swart opkomende boere geoormerk was, het gevloei na dié projek van Estina, ’n maatskappy wat vermoedelik bande met die Gupta-familie het.
Die hofaansoek is deur die DA en die Raad vir die Bevordering van die Suid-Afrikaanse Grondwet (Casac) ingedien.
Mkhwebane het reeds aangedui dat sy die konstitusionele hof regstreeks wil nader om teen die bevinding te appelleer.
Madonsela het by navraag gesê sover sy kan onthou, het sy geen voorlopige verslag agtergelaat toe haar termyn as OB in 2016 verstryk het nie.
“Ek het wel verskeie kere konsepverslae na die Vrystaat teruggestuur.
“Ek onthou ook ons het in daardie tyd nie meer voorlopige verslae aan die betrokke partye gestuur nie uit vrees dat dit sou uitlek,” sê Madonsela.
“Toe ek weg is, was daar geen goedgekeurde voorlopige verslag nie.”
In die laaste fase is die provinsiale verteenwoordiger gevra om ondersoek in te stel en te bepaal watter individue aanspreeklik gehou moet word omdat die verslag nie enige name genoem het van mense wat die projek begin en deurgevoer het nie.
“Ek het hulle gevra om onderhoude te doen met mnr. Zwane en die premier (Magashule, nou die sekretaris-generaal van die ANC) om vas te stel wat hul rol was.
Hierna het ’n ontmoeting met Magashule (op Magashule se versoek) in haar kantoor plaasgevind.
“Met daardie ontmoeting het mnr. Magashule my vrywillig geadviseer om met mnr. Zwane te praat omdat hy aan die hoof gestaan het van die projek.
“Hy (Zwane) sou verduidelik dat alles volgens die reëls gedoen is,” sê Madonsela.
Dié ontmoeting het nooit plaasgevind nie, sê sy.
Meer oor: Casac | Adv. Busisiwe Mkhwebane | Vrede-Suiwelprojek | Ondersoek